Taboo Subjects | සාමාන්‍යයෙන් නොකියන කතා: වීරයා මැරෙන දවස | The day the hero will die:වීරයකු බිහි වන්නේ දෘශ්‍යමාන හෝ අදෘශ්‍යමාන ජීවී හෝ අජීවී සතුරෙකු බිහි වූ කලක ය.එය තරමක පොදු ධර්මතාවයකි.ඒකීය අරමුණක් වෙනුවෙන් පෙනී සිටින වීරයකු හෝ වීරවරියක තමන් පෙනී සිටින අරමුණට එරෙහිවන සතුරා හෝ සතුරන් නැසූ කල්හි හෙතෙම සටන් බිමෙන් මැකී යයි.මන්ද යත් ඉන් පසුව තමන්ගේ වීරත්වයෙන් ඇති ඵලක් නොමැති නිසා ය.ඔහුගේ හෝ ඇයගේ වීරත්වය ඉතිහාසගත වනවාද නැද්ද යන්න තීරණය කරන්නේ ඉන් පසුව බිහිවන සමාජ්‍යයීය ආකල්ප මඟිනි.සතුරා නැසූ කල්හි එක්කෝ වීරයා තිරයෙන් ඉවත් විය යුතු ය නැත්නම් තවත් සතුරෙකු සොයාගත යුතු ය.ලාංකික ජාතිකවාදී දේශපාලන භූමිකාවේද නොයෙක් වීරයන් කලින් කලට බිහි වේ.කලින් කලට සතුරන් ද බිහි වේ.එය කෙසේ වෙතත් සිංහල-බෞද්ධ ජාතිකවාදී දේශපාලන පදනම විසින් කලින් කලට පොදු සතුරන් නිර්මාණය කෙරේ.මෙම පොදු සතුරන් නැසීමට ඔබින වීරයන් නිර්මාණය වන්නේද මෙම කඳවුර තුළ ය.ඒ අනුව 2004 දී කොටියාට සහ කුරුසකාරයාට එරෙහිව හෙළ උරුමයද,2013 දී මුසල්මානුවාට එරෙහිව බොදු බල සේනාවද බිහි වන්නේ එම න්‍යායට අනුව ය.නිරිඳෙකුට සිංහාසනයේ තවත් රැඳීමට අවශ්‍ය නම් ඔහුගේ වටිනාකම පොදු ජනයාට ඒත්තු ගැන්විය යුතු ය.එසේ ඒත්තු ගැන්වීමට කළහැකි පහසුම සහ වඩාත් ප්‍රගතිශීලිම ක්‍රියාව නම් පොදු සතුරෙකු නිර්මාණය කිරීම යි.වීරයකු බිහිවන්නට සුදුසු අවකාශයක් තැනෙන්නේ එවිට ය.යථාර්තයෙන්ම 'පොදු සතුරා' සතුරෙකු විය යුතුම නොවේ.ජනයාගේ දෘශ්ටිකෝණයෙන් 'පොදු සතුරා' සතුරෙකු වීම පමණක් සෑහේ.